Bulgaria reamintește Macedoniei de Nord că a semnat tratate
Bulgaria nu acceptă declarații și comportamente care sunt în contradicţie atât cu Tratatul de prietenie, bună vecinătate și cooperare din 2017, cât și cu alte tratate internaționale pe care Republica Macedonia de Nord le-a semnat.
Bulgaria și-a declarat în mod repetat și clar poziția conform căreia acordurile trebuie puse în aplicare, după cum arată în poziţia sa președintele bulgar Rumen Radev, citat de postul public de radio BNR.
„Perspectiva europeană a Macedoniei de Nord depinde de implementarea strictă a tratatelor internaționale la care aceasta este parte, precum și de cadrul de negociere aprobat de Consiliul European în luna iulie 2022, care nu va fi revizuit”, se arată în declarația preşedintelui bulgar.
„Acordurile trebuie implementate cu strictețe”
Premierul interimar bulgar Dimităr Glavcev a ieșit cu o poziție similară. În aceasta se repetă aproape identic cele spuse de președintele Radev și cel mai probabil a fost agreată în prealabil.
„Legat de ceremonia de învestire a noului președinte al Republicii Macedonia de Nord, Bulgaria nu acceptă declarații și comportamente care contrazic atât Tratatul de prietenie, bună vecinătate și cooperare din 2017, cât și, în principiu, acordurile dintre UE și Republica Macedonia de Nord. Bulgaria și-a exprimat în mod repetat şi clar poziția conform căreia acordurile trebuie implementate cu strictețe.
Vă reamintim că Republica Macedonia de Nord este membră a NATO, statut din care decurg obligații și responsabilități. Suntem convinşi că perspectiva europeană a Republicii Macedonia de Nord va depinde în întregime de implementarea cu succes de către aceasta a acordurilor aprobate de toți în iulie 2022”, se arată în poziția premierului Glavcev.
De ce e nemulțumită Bulgaria
Recent, noul președinte al Macedoniei de Nord a stârnit o reacție tranșantă și avertismente din partea Greciei și a Comisiei Europene cu privire la drumul european al țării, după ce Gordana Siljanovska-Davkova, la depunerea jurământului în calitate de șef al statului, a declarat că va respecta Constituția și va apăra independența „Macedoniei” folosind numele pe care îl avea țara înainte de Acordul de la Prespa din 2018 cu Grecia.
(Traducerea: Mirela Petrescu, RADOR RADIO ROMÂNIA)